钦定古今图书集成/明伦汇编/官常典/第782卷 > 薛大鼎〈子克构〉
## 钦定古今图书集成/明伦汇编/官常典/第782卷 > 薛大鼎〈子克构〉

按《唐书》本传，“大鼎，字重臣，蒲州汾阴人。父粹，为隋介
州长史，与汉王谅同反，诛大鼎，贳为官奴，流辰州，用
战功得还。高祖兵兴，谒见龙门，因说帝绝龙门军永
丰仓就食，传檄远近，据天府示豪杰，为拊背扼喉计。
帝奇之。时诸将已决策先攻河东，故议置授大将军
府察非掾，出为山南道副大使，开屯田以实仓廪。赵”
郡王孝恭讨辅公祏，以大鼎为饶州道军师，引兵度
彭蠡湖，以功迁浩州刺史，累徙沧州。无棣渠久𫷷塞，
大鼎浚治属之海，商贾流行，里民歌曰：“新沟通，舟楫
利。属沧海，鱼盐至。昔徒行，今骋驷，美哉薛公德滂被！”
又疏长芦、漳、衡三渠，泄污潦，水不为害。是时，郑德本
在瀛州，贾敦颐为冀州，皆有治名，故河北称“铛脚刺
史。”永徽中，迁银青光禄大夫，行荆州大都督长史。卒，
谥曰恭。子克构，有器识，永隆初，历户部郎中。族人黄
门侍郎𫖮以弟绍尚太平公主，问于克构，答曰：“室有
傲妇，善士所恶。夫惟淑德，以配君子，无患可矣。”𫖮不
敢沮，而绍卒诛。陈思忠居父丧，诏夺服。客往吊，思忠
辞以辰日不见。克构曰：“事亲者，避嫌可也。既孤矣，则
无不哭。”世服其言。天授中，迁灵台监，坐弟为酷吏所
陷，流死岭南。